A. Potreba konať

Prečo? V čom je problém?

Vnútrozemská vodná doprava (VVD) je nákladovo úsporný a energeticky účinný druh dopravy, ktorý má veľkú voľnú kapacitu na podporu cieľov EÚ v oblasti energetickej účinnosti, rastu a priemyselného rozvoja. Budúce prispievanie sektora VVD k dosiahnutiu týchto politických cieľov EÚ je však brzdené problémami v oblasti mobility pracovnej sily, nedostatkom pracovnej sily a nesúladom medzi ponúkanými a požadovanými zručnosťami. Napriek snahám sektora riešiť problémy na bilaterálnej a multilaterálnej úrovni tieto ťažkosti bránia vnútrozemskej plavbe prispievať v plnej miere k zlepšeniu efektívnosti multimodálnej logistiky, od ktorej závisí konkurencieschopnosť a ďalší rast európskeho priemyslu. Tieto problémy majú dve príčiny: 1) pracovníci čelia ťažkostiam pri vzájomnom uznávaní odborných kvalifikácií; 2) požiadavky v oblasti znalostí špecifických situácií môžu vytvárať zbytočné prekážky mobility pracovnej sily. Očakáva sa, že problémy a ich príčiny budú naďalej prítomné v období rokov 2030 až 2050.

Čo sa od tejto iniciatívy očakáva?

Všeobecným cieľom je dopomôcť rozvoju vnútorného trhu práce v oblasti vnútrozemskej vodnej dopravy (VVD) tak, aby mohol sektor VVD plnohodnotne prispievať k plneniu politických cieľov EÚ, pokiaľ ide o úspory paliva v rámci balíka pre energetickú úniu, a obnoviť tak podiel priemyslu na HDP EÚ na 20 % posilnením priemyselnej základne EÚ. Súvisiacim konkrétnym cieľom je uľahčiť mobilitu pracovnej sily v sektore VVD tak, že sa zabezpečí, aby sa uznávanie kvalifikácie kvalifikovaných pracovníkov zakladalo na spôsobilosti potrebnej na palube plavidiel. To vedie k týmto operačným cieľom: 1) zabezpečiť vzájomné uznávanie odborných kvalifikácií pracovníkov; 2) zabezpečiť, aby boli požiadavky v oblasti znalostí špecifických situácií úmerné ich bezpečnosti a nebrzdili zbytočne mobilitu pracovnej sily.

Aká je pridaná hodnota opatrení na úrovni EÚ?

Aj napriek desaťročnému úsiliu členských štátov a riečnych komisií vyriešiť problémy na trhu práce EÚ na bilaterálnej a multilaterálnej úrovni prekážky mobility pracovníkov pretrvávajú. Súčasné organizačné a právne rámce upravujúce daný sektor sa ukázali byť významnou prekážkou pri riešení týchto problémov. Novým regulačným rámcom EÚ, ktorý závisí od nedávno vytvoreného výboru CESNI I , sa rozšíri rozsah pôsobnosti právneho rámca EÚ, aby zahŕňal rieku Rýn, čo predstavuje 67 % celkovej vnútrozemskej vodnej dopravy, a vytvorí spravodlivý a bezpečný prístup k povolaniu založený na spôsobilosti. Toto posilnenie vnútorného trhu EÚ v oblasti VVD má zásadný význam pre zlepšenie energetickej účinnosti dopravy, rozvoj priemyselnej základne EÚ a účinné fungovanie siete TEN-T.

B. Riešenia

Aké legislatívne a nelegislatívne možnosti politiky sa zvažovali? Existuje uprednostňovaná možnosť?

Zvažujú sa tieto možnosti politiky: A) základný scenár, B) iniciatívy prijaté sektorom s podporou EÚ, C) uznávanie odborných kvalifikácií založené na minimálnych požiadavkách týkajúcich sa spôsobilosti v prípade lodníkov a kapitánov, rozdelené na dve čiastkové možnosti: C1) vrátane noriem pre skúšky v inštitútoch vzdelávania a odbornej prípravy a C2) okrem noriem pre skúšky v inštitútoch vzdelávania a odbornej prípravy. Berúc do úvahy účinnosť, efektívnosť a súdržnosť by sa mala uprednostniť možnosť C pred možnosťami A a B. Pri možnosti C sa čiastková možnosť C1 považuje za mierne účinnejšiu a efektívnejšiu ako čiastková možnosť C2. V správe o posúdení vplyvu sa rozhodnutie o uprednostňovanej čiastkovej možnosti politiky v rámci možnosti C ponecháva na prijímateľoch politických rozhodnutí v rámci kolégia komisárov.

Kto podporuje ktorú možnosť?

Uprednostňovaná možnosť a jej dve čiastkové možnosti sú v súlade so stanoviskami zainteresovaných strán vyjadrenými v rámci online verejných konzultácií a v spoločnej skupine odborníkov (Common Expert Group, CEG). Zainteresované strany poukázali na vysokú úroveň podpory regulačných opatrení zameraných na harmonizáciu odborných požiadaviek, kvalifikácií a skúšok, keďže zavedenie dobrovoľných opatrení získalo oveľa menšiu podporu. Prenechanie iniciatívy na sektor alebo zachovanie súčasného stavu nezískali žiadnu podporu.

C. Vplyvy uprednostňovanej možnosti

Aké sú hlavné prínosy uprednostňovanej možnosti?

Možnosťou C sa zlepšuje mobilita pracovnej sily, najmä prostredníctvom uznania kvalifikácií kapitánov a prevádzkových pracovníkov na rieke Rýn. Približne 15 % držiteľov kapitánskych osvedčení EÚ, ktorí sú v súčasnosti vylúčení z plavby na Rýne, by mohlo získať automatické uznanie ich osvedčení EÚ na rieke Rýn. Okrem toho pre kapitánov, ktorí sa už na Rýne plavia na základe dvojstranných dohôd CCNR, by to bolo prínosom, keďže obmedzenia obsiahnuté v týchto dohodách zaniknú. Zavedenie kritérií s významom pre celú EÚ v oblasti znalostí špecifických situácií a možnosť kapitánov absolvovať skúšky zo znalostí špecifických situácií vo vlastnej krajine budú ešte viac podporovať mobilitu. Pozitívny vplyv na prevádzkových pracovníkov, ktorých je dvakrát viac ako kapitánov, je ešte výraznejší. Nebudú ich už prekladať na nižšie pozície v dôsledku neuznania ich kvalifikácie. Nový prílev kvalifikovaných členov posádky zlepší bezpečnosť (výhody sa odhadujú na 190 miliónov EUR do roku 2050). V konečnom dôsledku sa zlepší kvalita/atraktívnosť pracovných miest z dôvodu bezpečnosti a v dôsledku vyššej pracovnej autonómie a vyhliadok na rozvoj kariéry (prostredníctvom mzdových výhod pre pracovníkov odhadovaných na 50 miliónov EUR do roku 2050). Výhody čiastkovej možnosti C1 sú trochu väčšie ako v prípade C2. Uznaním diplomov a osvedčení o odbornej príprave, ktorým sa umožní automatický prístup k povolaniu bez absolvovania dodatočných skúšok uložených zo strany správneho orgánu, sa zvýši atraktívnosť a zníži administratívna záťaž. Nepriame vplyvy posilnenia vnútorného trhu práce v oblasti VVD je významný. Vyriešením jednej z prekážok rozvoja sektora VVD by sa zvýšila efektívnosť multimodálnej logistiky – dôležitý faktor konkurencieschopnosti pre priemyselné odvetvia EÚ, čím sa podporí rozvoj priemyselnej základne EÚ.

Aké sú hlavné náklady v prípade uprednostňovanej možnosti?

Možnosť C si vyžaduje jednorazové investičné náklady odhadované na 8 miliónov EUR v prípade čiastkovej možnosti C1 (znášané výlučne verejným sektorom) a na 5,6 milióna EUR v prípade čiastkovej možnosti C2 (znášané verejným sektorom a inštitútmi odbornej prípravy v oblasti VVD). Hlavné náklady vyplývajú zo zavedenia praktickej skúšky na úrovni kapitána, pokiaľ takáto skúška ešte neexistuje, a v prípade čiastkovej možnosti C1 z úprav, ktoré musia inštitúty odbornej prípravy zaviesť. Opakujúce sa výhody, pokiaľ ide o administratívne úspory (13,2 mil. EUR do roku 2050 v dôsledku novej periodicity lekárskych vyšetrení), by už samy osebe prevážili nad opakujúcimi sa administratívnymi nákladmi (6 mil. EUR v prípade čiastkovej možnosti C1 a 8 miliónov EUR v prípade čiastkovej možnosti C2). Tieto náklady sa týkajú hlavne povinného preskúšania s cieľom otestovať spôsobilosť na úrovniach lodníka a kapitána, pokiaľ takéto preskúšanie ešte neexistuje, a v len prípade čiastkovej možnosti C1 sa týkajú systému uznávania/akreditácie programov skúšok v inštitútoch odbornej prípravy. Čiastková možnosť C1 by bola celkovo menej nákladná ako C2, nákladnejšia však pre verejný sektor a menej nákladná pre súkromný sektor (vzhľadom na oslobodenie od absolvovania administratívnych skúšok v prípade pracovníkov s uznanou odbornou prípravou).

Aký bude vplyv na podniky, MSP a mikropodniky?

Súkromný sektor v oblasti VVD je takmer výlučne zložený z MSP a mikropodnikov. Preto sa všetky priame vplyvy súkromného sektora opísané v tejto správe týkajú len MSP a mikropodnikov. Zvýšená mobilita pracovnej sily bude napomáhať MSP prijímať zamestnancov z celej EÚ a tým sa zníži nedostatok pracovnej sily. Kvalifikáciami založenými na spôsobilosti sa zvýši bezpečnosť a znížia náklady spojené s nehodami. Zvýšená atraktívnosť tejto profesie pomôže MSP, aby rozšírili svoje podniky. MSP by znášali iba malú časť celkových nákladov (najmä na absolvovanie administratívnych skúšok v prípade členov posádky), ktoré v značnej miere znáša verejný sektor. Náklady v prípade MSP by boli vo veľkej miere vykompenzované výhodami opísanými vyššie. Zníženie administratívnej záťaže v prípade MSP by bolo v rámci čiastkovej možnosti C1 výrazne nižšie ako v prípade C2 vzhľadom na oslobodenie od absolvovania administratívnych skúšok v prípade už kvalifikovaného personálu. Nepriame vplyvy súkromného sektora sú významné a týkajú sa výhod, ktoré prináša pre priemyselné odvetvia EÚ vrátane MSP rozvíjajúci sa sektor VVD zlepšením efektivity multimodálnych logistických reťazcov, ktorá je dôležitým faktorom konkurencieschopnosti pre MSP orientované na vývoz.

Očakáva sa významný vplyv na vnútroštátne rozpočty a verejnú správu?

Náklady na uprednostňovanú možnosť budú znášať predovšetkým vnútroštátne správne orgány a inštitúty odbornej prípravy. Všetky členské štáty nebudú ovplyvnené rovnakým spôsobom. Náklady a prínosy budú závisieť od regiónu, predchádzajúcej situácie a rozhodnutí o využívaní dobrovoľných opatrení. Celkové prínosy výrazne prevážia nad nákladmi.

Očakávajú sa iné významné vplyvy?

Uprednostňovaná možnosť bude mať pozitívny vplyv na zamestnanosť. Podporou mobility pracovnej sily v európskych regiónoch sa zmenší priepasť medzi ponukou a dopytom a dopomôže sa k zaplneniu existujúcich voľných pracovných miest. V dôsledku toho pomôže atraktívnejší energeticky účinný sektor VVD zlepšiť celkovú palivovú úspornosť dopravy EÚ. Okrem toho je potrebné poznamenať, že niekoľko opatrení v rámci rôznych možností politiky ovplyvní rôzne európske regióny osobitým spôsobom opísaným v oddiele 6.2.5 správy o posúdení vplyvu.

D. Nadväzujúce opatrenia

Kedy sa táto politika preskúma?